title: 2010/521/ES: Eiropas Parlamenta Lēmums ( 2010. gada 5. maijs ) par Eiropas Ķīmisko vielu aģentūras kontu slēgšanu attiecībā uz 2008. finanšu gadu

text:
               25.9.2010

               LV

               Eiropas Savienības Oficiālais Vēstnesis

               L 252/150

         EIROPAS PARLAMENTA LĒMUMS
   (2010. gada 5. maijs)
   par Eiropas Ķīmisko vielu aģentūras kontu slēgšanu attiecībā uz 2008. finanšu gadu
   (2010/521/ES)
   EIROPAS PARLAMENTS,
   ņemot vērā Eiropas Ķīmisko vielu aģentūras 2008. finanšu gada galīgos pārskatus,
   ņemot vērā Revīzijas palātas ziņojumu par Eiropas Ķimikāliju aģentūras 2008. finanšu gada pārskatiem, ar Aģentūras atbildēm (1),
   ņemot vērā Padomes 2010. gada 16. februāra ieteikumu (5827/2010 – C7-0061/2010),
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,
   ņemot vērā Eiropas Parlamenta un Padomes Regulu (EK) Nr. 1907/2006 (3), ar ko izveido Eiropas Ķīmisko vielu aģentūru, un jo īpaši tās 97. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A7-0089/2010),

               1.

               apstiprina Eiropas Ķīmisko vielu aģentūras kontu slēgšanu attiecībā uz 2008. finanšu gadu;

               2.

               uzdod priekšsēdētājam šo lēmumu nosūtīt Eiropas Ķīmisko vielu aģentūras izpilddirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 304, 15.12.2009., 33. lpp.

      (2)  OV L 248, 16.9.2002., 1. lpp.

      (3)  OV L 396, 30.12.2006., 1. lpp.

      (4)  OV L 357, 31.12.2002., 72. lpp.


title: 2002/262/: EBTA Uzraudzības iestādes Lēmums Nr. 262/02/COL ( 2002. gada 18. decembris ), ar kuru trīsdesmit piekto reizi groza procedūras un materiālo tiesību noteikumus valsts atbalsta jomā, ieviešot jaunas pamatnostādnes attiecībā uz metodiku ar balasta izmaksām saistīta valsts atbalsta analizēšanai

text:
               25.5.2006

               LV

               Eiropas Savienības Oficiālais Vēstnesis

               L 139/1

      EBTA UZRAUDZĪBAS IESTĀDES LĒMUMS

   Nr. 262/02/COL
   (2002. gada 18. decembris),
   ar kuru trīsdesmit piekto reizi groza procedūras un materiālo tiesību noteikumus valsts atbalsta jomā, ieviešot jaunas pamatnostādnes attiecībā uz metodiku ar balasta izmaksām saistīta valsts atbalsta analizēšanai
   EBTA UZRAUDZĪBAS IESTĀDE,
   ŅEMOT VĒRĀ Eiropas Ekonomikas zonas līgumu (1), jo īpaši tā 61.-63. pantu,
   ŅEMOT VĒRĀ nolīgumu starp EBTA valstīm par Uzraudzības iestādes un Tiesas izveidošanu (2), jo īpaši tā 24. pantu un 3. protokola 1. pantu,
   TĀ KĀ saskaņā ar Uzraudzības iestādes un Tiesas izveidošanas nolīguma 24. pantu EBTA Uzraudzības iestāde īsteno EEZ līguma noteikumus par valsts atbalstu,
   TĀ KĀ saskaņā ar Uzraudzības iestādes un Tiesas izveidošanas nolīguma 5. panta 2. punkta b) apakšpunktu EBTA Uzraudzības iestāde sniedz paziņojumus vai pamatnostādnes par EEZ līgumā iztirzātajiem jautājumiem, ja šis līgums vai Uzraudzības iestādes un Tiesas izveidošanas nolīgums to skaidri paredz vai ja EBTA Uzraudzības iestāde to uzskata par nepieciešamu,
   ŅEMOT VĒRĀ procedūras un materiālo tiesību noteikumus valsts atbalsta jomā (3), ko EBTA Uzraudzības iestāde pieņēma 1994. gada 19. janvārī (4),
   TĀ KĀ Komisija 2001. gada 26. jūlijā pieņēma paziņojumu, norādot principus, ar kādiem tā analizēs valsts atbalstu saistībā ar balasta izmaksām elektroenerģijas nozarē (5),
   TĀ KĀ šis paziņojums ir būtisks arī Eiropas Ekonomikas zonai,
   TĀ KĀ ir jānodrošina EEZ valsts atbalsta noteikumu vienāda piemērošana visā Eiropas Ekonomikas zonā,
   TĀ KĀ saskaņā ar EEZ līguma XV pielikuma beigu daļas II punktu nodaļā “VISPĀRĒJS” EBTA Uzraudzības iestādei pēc apspriešanās ar Komisiju ir jāpieņem tiesību akti, kas atbilst EK Komisijas pieņemtajiem tiesību aktiem, lai saglabātu līdzvērtīgus konkurences apstākļus,
   APSPRIEDUSIES ar Eiropas Komisiju,
   ATGĀDINOT, ka EBTA Uzraudzības iestāde 2001. gada 19. oktobrī par šo tēmu ir apspriedusies ar EBTA valstīm daudzpusējā sanāksmē,
   IR PIEŅĒMUSI ŠO LĒMUMU.

               1.

               Valsts atbalsta pamatnostādnes groza, pievienojot jaunu 21. nodaļu “Metodika ar balasta izmaksām saistīta valsts atbalsta analizēšanai”. Jaunā nodaļa ir iekļauta šā lēmuma I pielikumā.

               2.

               EBTA valstīm par to paziņo vēstulē, kam pievieno lēmuma un I pielikuma kopiju. EBTA valstis tiek lūgtas rakstiski darīt zināmu savu piekrišanu attiecībā uz ierosināto lietderīgo pasākumu (ziņošanas pienākums 21.4. panta 5. punkta c) apakšpunktā), kas izklāstīts I pielikumā, 20 darba dienu laikā pēc vēstules paziņošanas dienas.

               3.

               Saskaņā ar EEZ līguma 27. protokola d) punktu Eiropas Komisiju informē ar šā lēmuma kopiju, pievienojot I pielikumu.

               4.

               Lēmumu, ieskaitot I pielikumu, publicē Eiropas Kopienu Oficiālā Vēstneša EEZ iedaļā un EEZ pielikumā pēc tam, kad EBTA valstis ir rakstiski apliecinājušas, ka piekrīt lietderīgajiem pasākumiem.

               5.

               Lēmums ir autentisks angļu valodā.

      Briselē, 2002. gada 18. decembrī.

            EBTA uzraudzības iestādes vārdā

         Einar M. BULL

            Priekšsēdētājs

         Hannes HAFSTEIN

            Kolēģijas loceklis

      (1)  Še turpmāk saukts “EEZ līgums”.

      (2)  Še turpmāk saukts “Uzraudzības iestādes un Tiesas izveidošanas nolīgums”.

      (3)  Še turpmāk sauktas “valsts atbalsta pamatnostādnes”.

      (4)  Pirmoreiz publicēts OV L 231, 3.9.1994., EEZ pielikumā Nr. 32.

      (5)  Paziņojums ir pieejams šajā Komisijas tīmekļa vietnē:
   http://europa.eu.int/comm/competition/state_aid/legislation/stranded_costs/en.pdf

      PIELIKUMS

         “21.   METODIKA AR BALASTA IZMAKSĀM SAISTĪTA VALSTS ATBALSTA ANALIZĒŠANAI
         21.1.   IEVADS

                     (1)

                     Eiropas Parlamenta un Padomes 1996. gada 19. decembra Direktīva 96/92/EK par kopīgiem noteikumiem attiecībā uz elektroenerģijas iekšējo tirgu (1) (še turpmāk saukta “Direktīva” vai “Direktīva 96/92/EK”) noteica principus, ar kādiem Eiropas elektroenerģijas nozari atver konkurencei.

                     (2)

                     Minētā direktīva ar EEZ Apvienotās komitejas Lēmumu Nr. 168/1999 (2) bija iekļauta EEZ līgumā.

                     (3)

                     Pakāpeniskajai pārejai no situācijas, kurā konkurence ir ļoti ierobežota, uz situāciju ar patiesu konkurenci EEZ mērogā jānotiek ar pieņemamiem ekonomiskajiem nosacījumiem, kur ņemtas vēra elektroenerģijas nozares raksturīgās iezīmes. Šis apsvērums ir jau ļoti plaši atspoguļots pašā direktīvas tekstā.

                     (4)

                     Lai EBTA valstis varētu tikt galā ar vairākām ļoti specifiskām situācijām, direktīvas 24. pants tām ļauj pārejas laikā atlikt dažu direktīvas noteikumu piemērošanu. Valsts atbalsta mehānismi, kas paredzēti tam, lai ļautu elektroenerģijas uzņēmumiem pielāgoties konkurences ieviešanai ar atvieglotiem nosacījumiem, neietilpst to atkāpju jomā, kas paredzētas 24. pantā.

                     (5)

                     Šo pamatnostādņu uzdevums ir precizēt, kā Uzraudzības iestāde, ņemot vērā Direktīvu 96/92/EK, paredz piemērot šim valsts atbalsta veidam EEZ līguma noteikumus. Šīs pamatnostādnes neskar tādus noteikumus par valsts atbalstu, kas izriet no citām attiecīgām ietvarprogrammām, pamatnostādnēm un paziņojumiem. Uzraudzības iestāde turpina atļaut reģionālo atbalstu un atbalstu vides aizsardzībai saskaņā ar attiecīgajām pamatnostādnēm. Tāpat arī jautājumu par atbalstu, kuru nevarēja atļaut atbilstoši EEZ līguma 61. pantam, attiecīgā gadījumā var pārbaudīt, ņemot vērā EEZ līguma 59. panta 2. punktu.

               21.2.   PĀREJAS PASĀKUMI UN VALSTS ATBALSTS

                     (1)

                     Direktīvas 96/92/EK, kas pielāgota ar EEZ Apvienotās komitejas 1999. gada 26. novembra Lēmuma Nr. 168/1999 1. panta i) punktu, 24. pantā ir noteikts, ka Uzraudzības iestāde var atļaut pārejas pasākumus, ar kuriem uz laiku atkāpjas no direktīvas noteikumiem (3):
                     “Tās EBTA valstis, kurās darbības saistības un garantijas, kas sniegtas pirms EEZ Apvienotās komitejas 1999. gada 26. novembra Lēmuma Nr. 168/1999 stāšanās spēkā, netiek nodrošinātas minētā lēmuma noteikumu dēļ, var pieprasīt pārejas režīmu saskaņā ar 24. panta 1. un 2. punktu. Par pieteikumiem izmantot pārejas režīmu jāpaziņo EBTA Uzraudzības iestādei ne vēlāk kā sešus mēnešus pēc EEZ Apvienotās komitejas 1999. gada 26. novembra Lēmuma Nr. 168/1999 stāšanās spēkā”.

                     (2)

                     Šajā situācijā Uzraudzības iestāde uzskata, ka tās saskaņā ar 24. pantu pieņemtie lēmumi var radīt pārejas režīmu tikai tad, ja tā ir iepriekš konstatējusi, ka pasākumi, par kuriem EBTA dalībvalstis paziņoja saskaņā ar minēto pantu, nav saderīgi ar direktīvas noteikumiem, kas izklāstīti IV, V, VI un VII nodaļā. Atbilstoši direktīvas 24. pantam Uzraudzības iestāde var vienpusēji atļaut atkāpties no šiem noteikumiem.

                     (3)

                     Līdz ar to maksājumu sistēma, ko kāda EBTA valsts ievieš ar fonda palīdzību, lai kompensētu tādu saistību vai garantiju izmaksas, ko nevarēja nodrošināt Lēmuma Nr. 168/1999 piemērošanas dēļ, nav pasākums, kam varēja izmantot Uzraudzības iestādes lēmumu, kurā piešķir pārejas režīmu saskaņā ar Direktīvas 96/92/EK 24. pantu; šādam pasākumam nav nepieciešama atkāpšanās no attiecīgajām direktīvas nodaļām. No otras puses, tas var būt valsts atbalsts, uz kuru attiecas EEZ līguma 61. pants un EBTA valstu nolīguma par Uzraudzības iestādes un Tiesas izveidošanu 3. protokols.

                     (4)

                     Šo pamatnostādņu uzdevums ir izklāstīt, kā Uzraudzības iestāde paredz piemērot EEZ līguma noteikumus par valsts atbalstu tādu atbalsta pasākumu gadījumā, kam jākompensē saistību vai garantiju izmaksas, ko vairs nevarēja nodrošināt Lēmuma 168/1999 piemērošanas dēļ. Jo īpaši pamatnostādnes neattiecas uz pasākumiem, ko nevarēja klasificēt par valsts atbalstu EEZ līguma 61. panta 1. punkta nozīmē.

               21.3.   ATTAISNOTO BALASTA IZMAKSU NOTEIKŠANA

                     (1)

                     Šādas darbības saistības vai garantijas parasti sauc par “balasta izmaksām”. Tās var būt dažādos veidos – kā ilgtermiņa pirkšanas līgumi, ieguldījumi, ko veic ar tiešā vai netiešā veidā izteiktu pārdošanas garantiju, ieguldījumi, ko veic ārpus parastās darbības jomas, u.c. Lai šādas saistības vai garantijas varētu uzskatīt par attaisnotām balasta izmaksām, ko var atzīt Uzraudzības iestāde, tām jāatbilst šādiem kritērijiem:

                                 (a)

                                 “Darbības saistībām vai garantijām”, no kurām varēja rasties balasta izmaksas, bija jāpastāv pirms 1999. gada 27. novembra – dienas, kad stājās spēkā Lēmums Nr. 168/1999.

                                 (b)

                                 Šādu saistību un garantiju pastāvēšanas faktu un spēkā esību nosaka tie tiesību aktu un līgumu noteikumi, uz kuriem tās balstās, un to uzņemšanās juridiskais konteksts.

                                 (c)

                                 Šādām darbības saistībām vai garantijām jāparedz risks, ka tās var netikt nodrošinātas Direktīvas 96/92/EK noteikumu dēļ. Saistības vai garantijas var kvalificēt par balasta izmaksām tikai tad, ja tās tādēļ ir direktīvas ietekmes rezultātā kļuvušas ekonomiski neizdevīgas un ievērojami pasliktina attiecīgā uzņēmuma konkurētspēju. Cita starpā pastāv priekšnoteikums, ka tā rezultātā uzņēmumam ir jāizdara uzskaites ieraksti (piem., rezerves), kuru uzdevums ir atspoguļot šo saistību vai garantijas paredzamo ietekmi.
                                 Īpaši tad, ja minēto saistību vai garantijas ietekmē var tikt apdraudēta uzņēmuma dzīvotspēja, ja nav atbalsta vai jebkāda pārejas pasākuma, ir uzskatāms, ka saistības vai garantijas atbilst iepriekšējā daļā izklāstītajām prasībām.
                                 Šādu saistību vai garantiju ietekmi uz attiecīgā uzņēmuma konkurētspēju vai dzīvotspēju novērtē konsolidēti. Saistības vai garantijas ir balasta izmaksas tikai tad, ja ir iespējams konstatēt cēloņsakarību starp Lēmuma 168/1999 stāšanos spēkā un attiecīgo uzņēmumu grūtībām pildīt šādas saistības vai garantijas vai nodrošināt to ievērošanu. Nosakot šādu cēloņsakarību, Uzraudzības iestāde ņem vērā visas elektroenerģijas cenas samazināšanās un tirgus daļas zaudējumus, kas radušies attiecīgajiem uzņēmumiem. Tādas saistības un garantijas, ko nevarēja nodrošināt neatkarīgi no Lēmuma 168/1999 stāšanās spēkā, nav balasta izmaksas.

                                 (d)

                                 Šīm saistībām vai garantijām jābūt neatsaucamām. Ja uzņēmumam ir iespēja atsaukt šādu saistību vai garantiju maksājumu vai grozīt tās, tad šo faktu ņem vērā, aprēķinot attaisnotās balasta izmaksas.

                                 (e)

                                 Saistības un garantijas tādu uzņēmumu starpā, kas pieder pie vienas uzņēmumu grupas, principā nevar uzskatīt par balasta izmaksām.

                                 (f)

                                 Balasta izmaksas ir saimnieciskās izmaksas, kam jāatbilst summām, kas ir faktiski ieguldītas vai samaksātas vai ir jāmaksā atbilstīgi tām saistībām vai garantijām, kuru rezultātā tās rodas – tādēļ fiksētas summas aprēķinus nevar pieņemt, izņemot gadījumus, ja iespējams parādīt, ka tie atspoguļo saimnieciskās darbības realitāti.

                                 (g)

                                 Balasta izmaksām jāatspoguļo summas neto izteiksmē, kas nesatur ienākumus, peļņu un pievienoto vērtību saistībā ar tām garantijām vai saistībām, no kurām tās izriet.

                                 (h)

                                 Balasta summas jāvērtē neto izteiksmē, kas nesatur atbalstus, kas ir samaksāti vai ir jāmaksā par tiem aktīviem, uz ko tās attiecas. Jo īpaši, ja darbības saistības vai garantija atbilst tādam ieguldījumam, kas ir valsts atbalsta objekts, tad atbalsta vērtība ir jāatskaita no visām balasta izmaksām, ko rada šīs saistības vai garantija.

                                 (i)

                                 Gadījumos, kad balasta izmaksas rodas no saistībām vai garantijām, ko ir grūti nodrošināt sakarā ar Lēmumu 168/1999, attaisnoto balasta izmaksu aprēķināšanā ņem vērā faktiskās to saimniecisko un konkurences apstākļu izmaiņas, kas pastāv valstu un kopējā elektroenerģijas tirgū. Jo īpaši tad, ja saistības vai garantijas varētu būt balasta izmaksas sakarā ar paredzamo elektrības cenu samazināšanos, balasta izmaksu aprēķināšanā jāņem vērā faktiskās elektroenerģijas cenu izmaiņas.

                                 (j)

                                 Izmaksas, kas amortizētas pirms Lēmuma 168/1999 pārņemšanas valsts tiesību aktos, nevar radīt balasta izmaksas. Tomēr tādas rezerves vai aktīvu amortizācija, ko iekļāva attiecīgā uzņēmuma bilancē ar skaidri izteiktu mērķi ņemt vērā paredzamo direktīvas ietekmi, var atbilst balasta izmaksām.

                                 (k)

                                 Attaisnotās balasta izmaksas nedrīkst pārsniegt minimālo apjomu, kas vajadzīgs, lai attiecīgie uzņēmumi varētu turpināt pildīt vai nodrošināt atbilstību saistībām vai garantijām, ko skar Lēmums 168/1999 (4). Tādēļ to aprēķināšanā ir jāņem vērā visekonomiskākais risinājums (nepastāvot nekādam atbalstam) no attiecīgā uzņēmuma viedokļa. Tas cita starpā var ietvert to saistību vai garantiju apturēšanu, no kurām izriet balasta izmaksas, vai visu vai dažu to aktīvu realizēšanu, kas rada balasta izmaksas (ja tas nav pretrunā pašu saistību vai garantiju principiem).

                                 (l)

                                 Izmaksas, kas atsevišķiem uzņēmumiem varētu rasties pēc direktīvas 26. pantā norādītā laika (2006. gada 26. novembris), principā nevar būt attaisnotās balasta izmaksas šīs metodikas nozīmē (5). Tomēr, ja tas izrādās nepieciešami, Uzraudzības iestāde var savlaicīgi ņemt vērā šādas saistības vai garantijas un attiecīgā gadījumā uzskatīt tās par attaisnotām balasta izmaksām nākošajā kopējā elektroenerģijas tirgus atvēršanas stadijā.

                                 (m)

                                 Tādām EBTA valstīm, kuras atver savu tirgu agrāk, nekā tas ir prasīts EEZ Apvienotās komitejas Lēmumā Nr. 168/1999, Uzraudzības iestāde var piekrist uzskatīt par attaisnotām balasta izmaksām atbilstoši šai metodikai tādas izmaksas, kas atsevišķiem uzņēmumiem varētu rasties pēc direktīvas 26. pantā norādītā laika, ja šīs izmaksas izriet no tādām saistībām vai garantijām, kas atbilst 21.3. panta a) līdz l) punktā noteiktajiem kritērijiem, un ja to laiks ir ierobežots, nepārsniedzot 2010. gada 31. decembra.

               21.4.   BALASTA IZMAKSAS UN VALSTS ATBALSTS

                     (1)

                     Saskaņā ar EEZ līguma 61. panta 1. punktā noteikto vispārējo principu valsts atbalsts ir aizliegts. Tomēr minētā panta 2. un 3. punktā ir paredzētas vairākas atkāpes no šā vispārējā noteikuma. Turklāt saskaņā ar EEZ līguma 59. panta 2. punktu “uzņēmumiem, kuriem uzticēti pakalpojumi ar vispārēju tautsaimniecisku nozīmi vai kuri darbojas kā fiskāli monopoli”, ir saistoši EEZ līgumā ietvertie noteikumi, konkrēti, konkurences noteikumi, ja vien šo noteikumu piemērošana netraucē de iure vai de facto veikt tiem uzticētos konkrētos uzdevumus. Jebkurā gadījumā tirdzniecību nedrīkst ietekmēt tādā mērā, ka tas būtu pretrunā līgumslēdzēju pušu interesēm.

                     (2)

                     Valsts atbalstam, kas atbilst šajās pamatnostādnēs definētajām attaisnotajām balasta izmaksām, ir jāatvieglo elektroenerģijas uzņēmumu pāreja uz tādu elektroenerģijas tirgu, kas orientēts uz konkurenci. Uzraudzības iestāde šādu atbalstu var uzlūkot labvēlīgi, ciktāl konkurences traucējumus līdzsvaro atbalsta ieguldījums tāda kopēja mērķa sasniegšanai, ko nevar panākt tirgus spēki. Tirgus traucējumi, kas izriet no tāda atbalsta, ko maksā, lai atvieglotu elektroenerģijas uzņēmumu pāreju no slēgta tirgus uz daļēji liberalizētu, patiešām nevar būt pretrunā kopējām interesēm, ja ir ierobežots tā darbības laiks un izpausme, jo elektroenerģijas tirgus liberalizācija ir EEZ tirgus vispārējās interesēs un tā papildina iekšējā tirgus izveidošanu. Uzraudzības iestāde arī uzskata, ka par balasta izmaksām piešķirts atbalsts ļauj elektroenerģijas uzņēmumiem samazināt risku attiecībā uz to pastāvošajām saistībām vai ieguldījumiem un tādēļ var tiem radīt stimulu ilgstoši saglabāt savus ieguldījumus. Visbeidzot, ja nebūtu kompensācijas par balasta izmaksām, rastos lielāks risks, ka attiecīgie uzņēmumi var visas savu neekonomisko saistību vai garantiju izmaksas attiecināt tālāk uz saviem ierobežotā tirgus klientiem.

                     (3)

                     Atbalstu balasta izmaksu kompensēšanai elektroenerģijas rūpniecībā salīdzinot ar citām liberalizētām nozarēm var pamatot ar faktu, ka elektroenerģijas tirgus liberalizācijai nesekoja straujāka tehnoloģijas attīstība un pieprasījuma pieaugums, kā arī to, ka no vides aizsardzības, energoapgādes drošības un EEZ valstu tautsaimniecības vienmērīgas darbības aspekta nav iedomājams nogaidīt tik ilgi, līdz elektroenerģijas uzņēmumi nonāk grūtībās, pirms tiek izlemts, vai tiem ir jāpiešķir valsts atbalsts.

                     (4)

                     Šajā sakarā Uzraudzības iestāde uzskata, ka atbalsts, kas paredzēts balasta izmaksu kompensēšanai, parasti atbilst tam, lai piemērotu atkāpi saskaņā ar EEZ līguma 61. panta 3. punkta c) apakšpunktu, ja tas palīdz attīstīt atsevišķas saimnieciskās darbības, nemainot tirdzniecības apstākļus tiktāl, ka tie būtu pretrunā vispārējām interesēm.

                     (5)

                     Neskarot īpašos noteikumus, kas izriet no Uzraudzības iestādes pamatnostādnēm par EEZ valsts atbalsta noteikumu piemērošanu, ieskaitot pamatnostādnes par valsts atbalstu vides aizsardzībai (6), Uzraudzības iestāde var principā uzskatīt par atbilstošu EEZ līguma 61. panta 3. punkta c) apakšpunktam tādu atbalstu, kas paredzēts balasta izmaksu kompensēšanai, kuras atbilst šādiem tālāk minētiem kritērijiem.

                                 (a)

                                 Ar atbalstu ir jākompensē skaidri noteiktas un nodalītas attaisnotās balasta izmaksas. Tas nekādā gadījumā nedrīkst pārsniegt attaisnotās balasta izmaksas.

                                 (b)

                                 Atbalsta maksāšanas kārtībai ir jābūt tādai, kas ļauj ņemt vērā turpmāko konkurences attīstību. Šādu attīstību konkrēti var izmērīt ar kvantitatīvi nosakāmiem faktoriem (cenām, tirgus daļām, citiem attiecīgiem faktoriem, ko norādījusi EBTA valsts). Tā kā konkurences nosacījumu izmaiņas tieši ietekmē attaisnoto balasta izmaksu lielumu, maksājamā atbalsta summa noteikti ir saistāma ar nosacījumu par patiesas konkurences veidošanos un izmaksātā atbalsta aprēķināšanā jāņem vērā attiecīgo faktoru izmaiņas, lai novērtētu sasniegto konkurences pakāpi.

                                 (c)

                                 EBTA valstij ir jāapņemas nosūtīt Uzraudzības iestādei gada pārskatu, kurā tiek konkrēti aprakstīta konkurences situācijas attīstība tās elektroenerģijas tirgū, cita starpā norādot konstatētās izmaiņas attiecīgajos kvantitatīvi nosakāmajos faktoros. Gada pārskatā sīki izklāsta, kā ir aprēķinātas tās balasta izmaksas, ko ņem vērā attiecīgajā gadā, un sniedz izmaksāto atbalsta summu uzskaitījumu.

                                 (d)

                                 Uzraudzības iestāde vērtēs pozitīvi to, ja balasta izmaksu kompensēšanai paredzētais atbalsts pakāpeniski samazināsies – tas attiecīgajam uzņēmumam palīdz straujāk sagatavoties liberalizētam elektroenerģijas tirgum.

                                 (e)

                                 Maksimālā atbalsta summa, ko var maksāt uzņēmumam balasta izmaksu kompensēšanai, ir jānosaka iepriekš. Tajā jāņem vērā iespējamais uzņēmuma ražīguma pieaugums.
                                 Tāpat arī iepriekš ir skaidri jānosaka sīki izstrādāta kārtība, kādā aprēķina un finansē balasta izmaksu kompensēšanai paredzēto atbalstu, un maksimālais šāda atbalsta piešķiršanas termiņš. Paziņojumā par atbalstu jo īpaši norāda, kā balasta izmaksu aprēķināšanā ņem vērā dažādo b) punktā uzskaitīto faktoru izmaiņas.

                                 (f)

                                 Lai novērstu jebkādu atbalsta kumulāciju, EBTA valsts iepriekš apņemas tādiem uzņēmumiem, kas izmantos atbalstu attiecībā uz balasta izmaksām, nemaksāt glābšanas un pārstrukturēšanas atbalstu. Uzraudzības iestāde uzskata, ka kompensācijas maksāšana par tādām balasta izmaksām, kas saistītas ar ieguldījumiem aktīvos, kuriem nav ilgstošas dzīvotspējas izredžu, neveicina elektroenerģijas nozares pāreju uz liberalizētu tirgu un tādēļ neatbilst tam, lai piemērotu atkāpi saskaņā ar EEZ līguma 61. panta 3. punkta c) apakšpunktu.

                     (6)

                     Tomēr Uzraudzības iestāde apsver ļoti nopietnas atrunas attiecībā uz tādu balasta izmaksu kompensēšanai paredzētu atbalstu, kas neatbilst minētajiem kritērijiem vai kas varētu izraisīt konkurences traucējumus pretēji vispārējām interesēm šādu tālāk minētu iemeslu dēļ.

                                 (a)

                                 Atbalsts nav saistīts ar tādām attaisnotām balasta izmaksām, kuras atbilstu šeit iepriekš sniegtajai definīcijai, vai skaidri definētām un konkretizētām balasta izmaksām, vai tā apjoms pārsniedz attaisnoto balasta izmaksu apjomu.

                                 (b)

                                 Atbalsts ir paredzēts tam, lai nodrošinātu visus vai atsevišķus pirms Lēmuma 168/1999 stāšanās spēkā radušos ieņēmumus, neņemot precīzi vērā attaisnotās balasta izmaksas, kas varētu rasties sakarā ar konkurences ieviešanu.

                                 (c)

                                 Atbalsta apjomu nevar pielāgot tam, lai pienācīgi ņemtu vērā atšķirības starp sākotnējiem tautsaimniecības un tirgus aprēķiniem laikā, kad tika noteiktas balasta izmaksas, un laika gaitā tajos notikušajām faktiskajām izmaiņām.

               21.5.   BALASTA IZMAKSU KOMPENSĒŠANAI PAREDZĒTA ATBALSTA FINANSĒŠANAS METODE

                     (1)

                     EBTA valstis var brīvi izvēlēties tādas balasta izmaksu kompensēšanai paredzēta atbalsta finansēšanas metodes, ko tās uzskata par vispiemērotākajām. Tomēr Uzraudzības iestāde pirms šāda atbalsta atļaušanas pārliecinās, vai finansēšanas pasākumi neizraisa tādu iedarbību, kas ir pretrunā Direktīvas 96/92/EK mērķiem vai līgumslēdzēju pušu interesēm. Līgumslēdzēju pušu intereses cita starpā ievēro patērētāju aizsardzības, preču un pakalpojumu brīvas aprites un konkurences principu.

                     (2)

                     Finansēšanas pasākumi nedrīkst kavēt ārēju uzņēmumu vai jaunu dalībnieku ienākšanu atsevišķos valsts vai reģionālajos tirgos. Jo īpaši balasta izmaksu kompensēšanai paredzēto atbalstu nedrīkst finansēt no maksājumiem par elektroenerģijas tranzītu EEZ valstu starpā vai no maksājumiem, kas saistīti ar attālumu starp ražotāju un patērētāju.

                     (3)

                     Uzraudzības iestāde arī nodrošina, lai balasta izmaksu kompensēšanai paredzētā atbalsta finansēšanas pasākumu rezultātā būtu vienlīdzīga attieksme pret tiesīgiem patērētājiem un tādiem patērētājiem, kas nav tiesīgie patērētāji. Šim nolūkam gada pārskatā, kas minēts 21.4. panta c) punktā, sniedz balasta izmaksu kompensēšanai paredzēto finansēšanas avotu iedalījumu tiesīgos patērētājos un tādos patērētājos, kas nav tiesīgi patērētāji. Ja patērētāji, kas nav tiesīgie patērētāji, piedalās balasta izmaksu finansēšanā tieši caur elektroenerģijas iegādes tarifu, tas ir skaidri jānorāda. Jebkurai no abām patērētāju grupām (tiesīgie patērētāji un tādi patērētajai, kas nav tiesīgie patērētāji) uzliktais apjoms nedrīkst pārsniegt kompensējamo balasta izmaksu samēru, kas atbilst šo patērētāju tirgus daļai.

                     (4)

                     Ja piesaista privātu uzņēmumu līdzekļus, lai finansētu tādus atbalsta mehānismus, kas paredzēti balasta izmaksu kompensēšanai, šo līdzekļu pārvaldība ir skaidri jānodala no šo uzņēmumu parastajiem resursiem. Uzņēmumi, kas pārvalda šos ieguldījumus, nedrīkst no tiem gūt labumu.

               21.6.   CITI VĒRTĒŠANAS FAKTORI

                     (1)

                     Uzraudzības iestāde, pārbaudot balasta izmaksu kompensēšanai paredzētu valsts atbalstu, jo īpaši ņem vērā attiecīgās sistēmas apjomu un savienojuma pakāpi, kā arī elektroenerģijas rūpniecības struktūru. Būtisku konkurences traucējumu izraisīšanas iespēja varētu būt mazāka tāda atbalsta rezultātā, ko sniedz mazākai sistēmai, kuras savienojuma pakāpe ar pārējo EEZ ir zema.

                     (2)

                     Šī balasta izmaksu noteikšanas metodika neskar valsts reģionālā atbalsta pamatnostādņu (7) piemērošanu tajos reģionos, uz ko attiecas EEZ līguma 61. panta 3. punkta a) apakšpunkts. Saskaņā ar EEZ līguma 59. panta 2. punktu, ja valsts atbalsta noteikumu piemērošana balasta izmaksām de jure vai de facto traucē veikt uzdotos konkrētos uzdevumus tādiem uzņēmumiem, kam uzticēts sniegt pakalpojumus ar vispārēju tautsaimniecisku nozīmi vai kas darbojas kā fiskāli monopoli, šiem noteikumiem var piemērot atkāpi, ja tirdzniecība netiek ietekmēta tādā mērā, kas ir pretrunā līgumslēdzēju pušu interesēm.

                     (3)

                     Noteikumus, kas izklāstīti šajā metodikā attiecībā uz tādu balasta izmaksu kompensēšanai paredzētu valsts atbalstu, kas izriet no Lēmuma 168/1999, piemēro neatkarīgi no tā, vai attiecīgie uzņēmumi pieder valstij vai tie ir privāti.”

         (1)  OV L 27, 30.1.1997., 20. lpp.

         (2)  OV L 61, 1.3.2001., 23. lpp., un EEZ pielikums Nr. 11, 1.3.2001, 221. lpp.

         (3)  Lēmuma Nr. 168/1999 3. pantā ir teikts: “Šis lēmums stājas spēkā 1999. gada 27. novembra, ja EEZ Apvienotajai komitejai ir sniegti visi paziņojumi, ko paredz Līguma 103. panta 1. punkts.”

         (4)  Lēmuma Nr. 168/1999 3. pantā ir teikts: “Šis lēmums stājas spēkā 1999. gada 27. novembrī, ja EEZ Apvienotajai komitejai ir sniegti visi paziņojumi, ko paredz Līguma 103. panta 1. punkts.”

         (5)  Tas jāsaprot tā, ka ieguldījumi, kurus nevar atgūt vai kas nav ekonomiski dzīvotspējīgi sakarā ar iekšējā elektroenerģijas tirgus liberalizāciju, var būt balasta izmaksas šīs metodikas nozīmē, ieskaitot gadījumus, kad to ilgums principā pārsniedz 2006. gadu. Turklāt tādas saistības vai garantijas, kas noteikti ir jāturpina nodrošināt pēc 2006. gada 26. novembra, jo pretējā gadījumā rodas liels risks vides aizsardzībai, sabiedrības drošībai, darbinieku sociālajai aizsardzībai vai elektrotīkla drošībai, var būt attaisnotās balasta izmaksas saskaņā ar šo metodiku, ja tās tiek pienācīgi pamatotas.

         (6)  OV L 237, 6.9.2001., 16. lpp.

         (7)  OV L 111, 29.4.1999. un EEZ pielikums Nr. 18. Šajā sakarā skat. Valsts atbalsta pamatnostādņu 25. nodaļu.


title: Padomes Lēmums (KĀDP) 2015/332 ( 2015. gada 2. marts ), ar ko pagarina pilnvaru termiņu Eiropas Savienības īpašajam pārstāvim Dienvidkaukāzā un saistībā ar krīzi Gruzijā

text:
               3.3.2015

               LV

               Eiropas Savienības Oficiālais Vēstnesis

               L 58/70

         PADOMES LĒMUMS (KĀDP) 2015/332
   (2015. gada 2. marts),
   ar ko pagarina pilnvaru termiņu Eiropas Savienības īpašajam pārstāvim Dienvidkaukāzā un saistībā ar krīzi Gruzijā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 33. pantu un 31. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2014. gada 8. jūlijā pieņēma Lēmumu 2014/438/KĀDP (1), ar ko Herbert SALBER kungs tika iecelts par Eiropas Savienības īpašo pārstāvi (ESĪP) Dienvidkaukāzā un saistībā ar krīzi Gruzijā. ESĪP pilnvaru termiņam jābeidzas 2015. gada 28. februārī.

               (2)

               ESĪP pilnvaru termiņš būtu jāpagarina vēl par astoņiem mēnešiem.

               (3)

               ESĪP īstenos pilnvaras situācijā, kas var pasliktināties un varētu kavēt Līguma par Eiropas Savienību 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   Ar šo ESĪP Dienvidkaukāzā un saistībā ar krīzi Gruzijā Herbert SALBER kunga pilnvaru termiņš tiek pagarināts līdz 2015. gada 31. oktobrim. Padome var nolemt izbeigt ESĪP pilnvaras agrāk, pamatojoties uz Politikas un drošības komitejas (PDK) novērtējumu un Savienības Augstās pārstāves ārlietās un drošības politikas jautājumos (AP) priekšlikumu.
   2. pants
   Politikas mērķi
   ESĪP pilnvaru pamatā ir Savienības politikas mērķi attiecībā uz Dienvidkaukāzu, ietverot mērķus, kas noteikti 2008. gada 1. septembrī Briselē notikušās Eiropadomes ārkārtas sanāksmes secinājumos un 2008. gada 15. septembrī, kā arī 2012. gada 27. februārī pieņemtajos Padomes secinājumos. Minētie mērķi ietver:

               a)

               saskaņā ar pastāvošajiem mehānismiem, tostarp Eiropas Drošības un sadarbības organizāciju (EDSO) un tās Minskas grupu, novērst konfliktus reģionā, sekmēt reģiona konfliktu (tostarp krīzes Gruzijā un Kalnu Karabahā) noregulējumu miermīlīgiem līdzekļiem (veicinot bēgļu un iekšzemē pārvietotu personu atgriešanos un ar citiem piemērotiem līdzekļiem) un atbalstīt šāda noregulējuma īstenošanu atbilstīgi starptautisko tiesību principiem;

               b)

               lietišķi sadarboties ar galvenajiem reģionā ieinteresētajiem darbību veicējiem;

               c)

               mudināt un atbalstīt turpmāku sadarbību starp Armēniju, Azerbaidžānu un Gruziju, un attiecīgā gadījumā to kaimiņvalstīm;

               d)

               stiprināt Savienības darbību efektivitāti un pamanāmību reģionā.

         3. pants
   Pilnvaras
   Lai sasniegtu politikas mērķus, ESĪP ir pilnvarots:

               a)

               izvērst kontaktus ar reģiona valstu valdībām, parlamentiem, citiem svarīgiem politiskiem dalībniekiem, tiesu iestādēm un pilsonisko sabiedrību;

               b)

               mudināt reģiona valstis sadarboties, risinot reģiona jautājumus, kas rada kopīgu ieinteresētību, piemēram, kopīgus drošības apdraudējumus, terorisma, nelegālas tirdzniecības un organizētas noziedzības apkarošanu;

               c)

               sekmēt konfliktu noregulējumu miermīlīgā ceļā saskaņā ar starptautisko tiesību principiem un veicināt šāda noregulējuma īstenošanu ciešā sadarbībā ar Apvienoto Nāciju Organizāciju, EDSO un tās Minskas grupu;

               d)

               ņemot vērā krīzi Gruzijā:

                           i)

                           palīdzēt sagatavoties starptautiskajām apspriedēm, kas notiek saskaņā ar 2008. gada 12. augusta vienošanās 6. punktu (“Ženēvas starptautiskās apspriedes”) un tās 2008. gada 8. septembra īstenošanas pasākumiem, tostarp par reģiona drošības un stabilitātes pasākumiem; bēgļu un iekšzemē pārvietoto personu jautājumiem, pamatojoties uz starptautiski atzītiem principiem, un jebkādiem citiem jautājumiem pēc pušu savstarpējas vienošanās;

                           ii)

                           palīdzēt noteikt Savienības nostāju un ESĪP līmenī pārstāvēt to i) punktā minētajās apspriedēs, un

                           iii)

                           veicināt 2008. gada 12. augusta vienošanās un tās 2008. gada 8. septembra īstenošanas pasākumu īstenošanu;

               e)

               veicināt uzticības veicināšanas pasākumu izstrādi un īstenošanu;

               f)

               vajadzības gadījumā palīdzēt sagatavot Savienības ieguldījumus konflikta iespējama noregulējuma īstenošanā;

               g)

               izvērst Savienības dialogu ar galvenajiem reģionā ieinteresētajiem dalībniekiem;

               h)

               palīdzēt Savienībai turpināt izstrādāt vispusīgu Dienvidkaukāza politiku;

               i)

               saistībā ar šajā pantā minētajām darbībām sekmēt Savienības cilvēktiesību politikas un cilvēktiesību jomā izstrādāto Savienības pamatnostādņu īstenošanu, īpaši bērnu un sieviešu cilvēktiesību īstenošanu konfliktu skartās zonās, īpaši pārraugot norises šajā jomā un risinot konstatētās problēmas.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu, rīkojoties AP pakļautībā.
   2.   PDK uztur privileģētus sakarus ar ESĪP un ir galvenais ESĪP kontaktpunkts sakariem ar Padomi. PDK saskaņā ar savām pilnvarām, neskarot AP pilnvaras, dod ESĪP stratēģiskas norādes un politisku virzību.
   3.   ESĪP strādā ciešā sadarbībā ar Eiropas Ārējās darbības dienestu (EĀDD) un tā attiecīgajām nodaļām.
   5. pants
   Finansējums
   1.   Finanšu atsauces summa, kas paredzēta, lai segtu izdevumus saistībā ar ESĪP pilnvarām, laikposmam no 2015. gada 1. marta līdz 2015. gada 31. oktobrim ir EUR 1 350 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un tās sastāvs
   1.   ESĪP saskaņā ar ESĪP pilnvarām un atbilstīgajiem piešķirtajiem finanšu līdzekļiem ir atbildīgs par komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas jautājumos. ESĪP operatīvi informē Padomi un Komisiju par komandas sastāvu.
   2.   Dalībvalstis, Savienības iestādes un EĀDD var ierosināt personāla norīkošanu darbā pie ESĪP. Minētajam norīkotajam personālam atalgojumu maksā attiecīgā dalībvalsts, Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis ir norīkojušas darbā Savienības iestādēs vai EĀDD. Starptautiskajiem personāla līgumdarbiniekiem ir kādas dalībvalsts valstspiederība.
   3.   Viss norīkotais personāls turpina būt nosūtītājas dalībvalsts, nosūtītājas Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   4.   ESĪP darbinieki tiek izvietoti kopā ar attiecīgajām EĀDD nodaļām vai Savienības delegācijām, lai nodrošinātu viņu attiecīgo darbību saskaņotību un konsekvenci.
   7. pants
   ESĪP un ESĪP personāla privilēģijas un imunitāte
   Par privilēģijām, imunitāti un citām garantijām, kas vajadzīgas ESĪP misijas veikšanai un sekmīgai norisei un ESĪP personāla locekļiem, attiecīgi vienojas ar uzņēmējvalstīm. Šajā nolūkā dalībvalstis un EĀDD sniedz visu vajadzīgo atbalstu.
   8. pants
   ES klasificētas informācijas drošība
   ESĪP un ESĪP komandas locekļi ievēro drošības principus un minimālos standartus, kas ir noteikti ar Padomes Lēmumu 2013/488/ES (2).
   9. pants
   Piekļuve informācijai un apgādes atbalsts
   1.   Dalībvalstis, Komisija un Padomes Ģenerālsekretariāts nodrošina, lai ESĪP var piekļūt jebkurai būtiskai informācijai.
   2.   Savienības delegācijas reģionā un/vai dalībvalstis attiecīgos gadījumos nodrošina apgādes atbalstu reģionā.
   10. pants
   Drošība
   Saskaņā ar Savienības politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar ESĪP pilnvarām un drošības situāciju ģeogrāfiskajā teritorijā, par ko viņš ir atbildīgs, veic visus praktiski iespējamos pasākumus visa ESĪP tiešā pakļautībā esošā personāla drošībai, jo īpaši:

               a)

               izveidojot misijai paredzētu drošības plānu, kura pamatā ir EĀDD norādes un kurā ietverti misijai pielāgoti fiziski, organizatoriski un procesuāli drošības pasākumi, vadības pasākumi saistībā ar personāla drošu pārvietošanos uz misijas teritoriju un minētajā teritorijā, un pasākumi drošības negadījumu novēršanai, un paredzot ārkārtas situāciju plānu un misijas evakuācijas plānu;

               b)

               nodrošinot, ka visam personālam, kas izvietots ārpus Savienības, ir augsta riska apdrošināšana atbilstīgi apstākļiem misijas teritorijā;

               c)

               nodrošinot, ka visi ESĪP komandas locekļi, ko izvieto ārpus Savienības, tostarp vietējie līgumdarbinieki, pirms vai tūlīt pēc ierašanās misijas teritorijā ir piedalījušies atbilstīgā drošības apmācībā, kuras pamatā ir riska izvērtējuma pakāpe, ko misijas teritorijai piešķīris EĀDD;

               d)

               nodrošinot, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar progresa ziņojumu un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņojumi
   ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Ziņojumus regulāri izsūta, izmantojot COREU tīklu. ESĪP var sniegt ziņojumus Ārlietu padomei. Saskaņā ar Līguma 36. pantu ESĪP var iesaistīt Eiropas Parlamenta informēšanā.
   12. pants
   Koordinācija
   1.   ESĪP veicina Savienības darbības vienotību, konsekvenci un efektivitāti un palīdz nodrošināt, lai visi Savienības instrumenti un dalībvalstu darbības būtu saskaņotas Savienības politisko mērķu sasniegšanai. ESĪP darbības saskaņo ar Komisijas darbībām. ESĪP regulāri sniedz informatīvus ziņojumus dalībvalstu pārstāvniecībām un Savienības delegācijām.
   2.   Misijas norises vietā ESĪP uztur ciešu saikni ar Savienības delegāciju vadītājiem un dalībvalstu pārstāvniecību vadītājiem, kas dara visu iespējamo, lai palīdzētu ESĪP īstenot pilnvaras. ESĪP ciešā sadarbībā ar Savienības delegācijas Gruzijā vadītāju sniedz Eiropas Savienības Pārraudzības misijas Gruzijā (EUMM Georgia) vadītājam vietējus politiskus norādījumus. ESĪP un EUMM Georgia civilais operācijas komandieris vajadzības gadījumos savstarpēji apspriežas. ESĪP uztur saikni arī ar citām starptautiskajām un reģionālajām struktūrām attiecīgajā teritorijā.
   13. pants
   Palīdzība saistībā ar prasībām
   ESĪP un ESĪP darbinieki palīdz, nodrošinot elementus reaģēšanai uz jebkādām prasībām un pienākumiem, kas izriet no iepriekšējo ESĪP Dienvidkaukāzā un saistībā ar krīzi Gruzijā pilnvarām, un šādiem nolūkiem sniedz administratīvu palīdzību un piekļuvi būtiskajiem dokumentiem.
   14. pants
   Pārskatīšana
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP līdz 2015. gada augusta beigām iesniedz Padomei, AP un Komisijai visaptverošu pilnvaru īstenošanas ziņojumu.
   15. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2015. gada 1. marta.

      Briselē, 2015. gada 2. martā

            Padomes vārdā –

            priekšsēdētāja

         D. REIZNIECE-OZOLA

      (1)  Padomes Lēmums 2014/438/KĀDP (2014. gada 8. jūlijs), ar ko groza Eiropas Savienības īpašā pārstāvja Dienvidkaukāzā un saistībā ar krīzi Gruzijā pilnvaras un pagarina to termiņu (OV L 200, 9.7.2014., 11. lpp.).

      (2)  Padomes Lēmums 2013/488/ES (2013. gada 23. septembris) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).


title: 2014/645/KĀDP: Politikas un drošības komitejas Lēmums EUCAP NESTOR/2/2014 ( 2014. gada 24. jūlijs ), ar ko pieņem trešo valstu ieguldījumu Eiropas Savienības misijā saistībā ar reģiona jūras spēku izveidi Āfrikas ragā ( EUCAP NESTOR )

text:
               6.9.2014

               LV

               Eiropas Savienības Oficiālais Vēstnesis

               L 267/7

         POLITIKAS UN DROŠĪBAS KOMITEJAS LĒMUMS EUCAP NESTOR/2/2014
   (2014. gada 24. jūlijs),
   ar ko pieņem trešo valstu ieguldījumu Eiropas Savienības misijā saistībā ar reģiona jūras spēku izveidi Āfrikas ragā (EUCAP NESTOR)

      (2014/645/KĀDP)

   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2012/389/KĀDP (2012. gada 16. jūlijs) par Eiropas Savienības misiju saistībā ar reģiona jūras spēku izveidi Āfrikas ragā (EUCAP NESTOR) (1) un jo īpaši tā 10. panta 3. punktu,
   tā kā:

               (1)

               Ievērojot Lēmuma 2012/389/KĀDP 10. panta 3. punktu, Padome pilnvaroja Politikas un drošības komiteju (PDK) pieņemt attiecīgus lēmumus par trešo valstu piedāvātās palīdzības pieņemšanu.

               (2)

               Ievērojot Eiropas Savienības civilā operāciju komandiera ieteikumu par Austrālijas ieguldījumu, Austrālijas ieguldījums būtu jāpieņem.

               (3)

               Saskaņā ar 5. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā,

         IR PIEŅĒMUSI ŠO LĒMUMU.
   1. pants
   1.   Austrālijas ieguldījums Eiropas Savienības misijā saistībā ar reģiona jūras spēku izveidi Āfrikas ragā (EUCAP NESTOR) tiek pieņemts, un to uzskata par nozīmīgu.
   2.   Austrālija tiek atbrīvota no finanšu ieguldījumiem EUCAP NESTOR budžetā.
   2. pants
   Šis lēmums stājas spēkā tā pieņemšanas dienā.

      Briselē, 2014. gada 24. jūlijā

            Politikas un drošības komitejas vārdā –

            priekšsēdētājs

         W. STEVENS

      (1)  OV L 187, 17.7.2012., 40. lpp.


title: Komisijas Lēmums ( 2013. gada 6. marts ), ar ko groza Komisijas 2010. gada 6. oktobra Lēmumu, ar ko izveido ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa”  Dokuments attiecas uz EEZ

text:
               7.3.2013

               LV

               Eiropas Savienības Oficiālais Vēstnesis

               C 66/24

         KOMISIJAS LĒMUMS
   (2013. gada 6. marts),
   ar ko groza Komisijas 2010. gada 6. oktobra Lēmumu, ar ko izveido ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa”
   (Dokuments attiecas uz EEZ)
   2013/C 66/05
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Ar Komisijas 2010. gada 6. oktobra Lēmumu izveidoja ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa” (1) (turpmāk “grupa”), lai sniegtu Komisijai neatkarīgas konsultācijas EGNOS un Galileo mērķu tālākvirzības jautājumos.

               (2)

               Izveidojot grupu, Komisija nolēma, ka tās sastāvā vajadzētu būt personām, kuras ieceļ amatā privātpersonas statusā.

               (3)

               Saskaņā ar Komisijas noteikumiem par ekspertu grupām (2) dalībniekiem, kurus ieceļ amatā privātpersonas statusā, jādarbojas neatkarīgi un sabiedrības interesēs.

               (4)

               Daži grupas dalībnieki, kurus iecēla Komisija (3), ir to privātuzņēmumu darbinieki un vadītāji, uz kuriem tieši attiecas grupas darbs. Tādēļ šie darbinieku un vadītāji nevar darboties privātpersonas statusā; grupas darbā viņi var piedalīties kā ieinteresēto personu pārstāvji.

               (5)

               Ņemot vērā iepriekš minēto, grupas dalībniekiem vajadzētu būt personām, kuras ieceļ amatā privātpersonas statusā, personām, kas pārstāv ieinteresēto personu un organizāciju kopējās intereses. Atbilstīgi Komisijas noteikumiem par ekspertu grupām (4) terminu “organizācijas” saprot plašā nozīmē, cita starpā attiecinot to uz uzņēmumiem, asociācijām, nevalstiskām organizācijām, arodbiedrībām, Savienības aģentūrām un struktūrām, kā arī starptautiskām organizācijām.

               (6)

               Tādēļ attiecīgi būtu jāgroza Komisijas 2010. gada 6. oktobra Lēmums, ar ko izveido ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa”,

         IR PIEŅĒMUSI ŠO LĒMUMU.
   1. pants
   2010. gada 6. oktobra Lēmuma, ar ko izveido ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa”, 4. panta 2. un 3. punktu aizstāj ar šādiem:

      “2.   No visiem kandidātiem, kas atsaukušies uz uzaicinājumu iesniegt pieteikumus, Komisija ieceļ dalībniekus, izvēloties tos no speciālistiem, kuri ir kompetenti 2. pantā minētajās jomās, un organizācijām, kuras var pierādīt savu darbību šajās jomās.
      3.   Grupas dalībnieki ir:

                  —

                  personas, kuras ieceļ amatā privātpersonas statusā,

                  —

                  personas, kas pārstāv ieinteresēto personu kopējās intereses satelītnavigācijas jomā un nepārstāv kādu atsevišķu ieinteresēto personu, vai

                  —

                  organizācijas šī vārdā plašā nozīmē, tostarp uzņēmumi, asociācijas, nevalstiskās organizācijas, arodbiedrības, Savienības aģentūras un struktūras, kā arī starptautiskās organizācijas. Organizācijas ieceļ savus pārstāvjus.”

   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. To piemēro līdz 2014. gada 31. decembrim.

      Briselē, 2013. gada 6. martā

            Komisijas vārdā –

            priekšsēdētāja vietnieks

         Antonio TAJANI

      (1)  OV C 271, 7.10.2010., 2. lpp.

      (2)  C(2010) 7649 galīgā redakcija, 9. noteikums.

      (3)  C(2011) 3624 galīgā redakcija.

      (4)  C(2010) 7649 galīgā redakcija, 8. noteikums.


title: 2009/393/EK: Padomes Lēmums ( 2009. gada 18. maijs ), ar ko nosaka nostāju, kas Kopienas vārdā jāpieņem Starptautiskajā Graudu padomē attiecībā uz 1995. gada Graudu tirdzniecības konvencijas termiņa pagarināšanu

text:
               20.5.2009

               LV

               Eiropas Savienības Oficiālais Vēstnesis

               L 124/63

      PADOMES LĒMUMS

   (2009. gada 18. maijs),
   ar ko nosaka nostāju, kas Kopienas vārdā jāpieņem Starptautiskajā Graudu padomē attiecībā uz 1995. gada Graudu tirdzniecības konvencijas termiņa pagarināšanu
   (2009/393/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 133. pantu saistībā ar 300. panta 2. punkta otro daļu,
   ņemot vērā Komisijas priekšlikumu,
   tā kā:

               (1)

               Ar Padomes Lēmumu 96/88/EK (1) Kopiena noslēdza 1995. gada Graudu tirdzniecības konvenciju, un tās spēkā esības termiņš ir ticis regulāri pagarināts uz turpmākiem divu gadu laikposmiem. Pēdējo reizi konvencijas termiņu ar Starptautiskās Graudu padomes lēmumu pagarināja 2007. gada jūnijā, un tā būs spēkā līdz 2009. gada 30. jūnijam. Kopienas interesēs ir atkārtoti pagarināt konvencijas termiņu. Tāpēc Komisija, kas pārstāv Kopienu Graudu tirdzniecības konvencijā, būtu jāpilnvaro balsot par šādu pagarinājumu,

         IR PIEŅĒMUSI ŠO LĒMUMU.
   Vienīgais pants
   Kopienas nostāja Starptautiskajā Graudu padomē ir balsot par 1995. gada Graudu tirdzniecības konvencijas termiņa turpmāku pagarināšanu uz laikposmu līdz diviem gadiem.
   Ar šo Komisija ir pilnvarota paust šo nostāju Starptautiskajā Graudu padomē.

      Briselē, 2009. gada 18. maijā

            Padomes vārdā —

            priekšsēdētājs

         J. KOHOUT

      (1)  OV L 21, 27.1.1996., 47. lpp.


title: 2009/744/EK: Padomes Lēmums ( 2009. gada 24. septembris ), ar ko ieceļ amatā Reģionu komitejas locekli no Īrijas

text:
               9.10.2009

               LV

               Eiropas Savienības Oficiālais Vēstnesis

               L 265/39

      PADOMES LĒMUMS

   (2009. gada 24. septembris),
   ar ko ieceļ amatā Reģionu komitejas locekli no Īrijas
   (2009/744/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Īrijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc Seamus MURRAY kunga pilnvaru termiņa beigām ir atbrīvojusies Reģionu komitejas locekļa vieta,

         IR NOLĒMUSI ŠĀDI.
   1. pants
   Ar šo uz atlikušo amata pilnvaru laiku, proti, līdz 2010. gada 25. janvārim, Reģionu komitejas locekļa amatā tiek iecelta:

      Fiona O’LOUGHLIN kundze, Kildēras grāfistes pašpārvaldes (Kildare County Council) locekle.
   2. pants
   Šis lēmums stājas spēkā tā pieņemšanas dienā.

      Briselē, 2009. gada 24. septembrī

            Padomes vārdā –

            priekšsēdētāja

         M. OLOFSSON

      (1)  OV L 56, 25.2.2006., 75. lpp.


title: Padomes Lēmums (ES) 2017/262 (2017. gada 6. februāris), ar ko attiecībā uz Padomes Ģenerālsekretariātu nosaka iecēlējinstitūciju un iestādi, kas ir pilnvarota noslēgt darba līgumus, un atceļ Lēmumu 2013/811/ES

text:
               16.2.2017

               LV

               Eiropas Savienības Oficiālais Vēstnesis

               L 39/4

         PADOMES LĒMUMS (ES) 2017/262
   (2017. gada 6. februāris),
   ar ko attiecībā uz Padomes Ģenerālsekretariātu nosaka iecēlējinstitūciju un iestādi, kas ir pilnvarota noslēgt darba līgumus, un atceļ Lēmumu 2013/811/ES
   EIROPAS SAVIENĪBAS PADOME,
   ņemot vērā Eiropas Savienības Civildienesta noteikumus un Eiropas Savienības pārējo darbinieku nodarbināšanas kārtību, kas noteikta ar Padomes Regulu (EEK, Euratom, EOTK) Nr. 259/68 (1), un jo īpaši minēto Civildienesta noteikumu 2. pantu un minētās nodarbināšanas kārtības 6. pantu,
   tā kā:

               (1)

               Saskaņā ar Līguma par Eiropas Savienības darbību 240. panta 2. punkta pirmo daļu Padomes Ģenerālsekretariātu vada ģenerālsekretārs.

               (2)

               Lai veicinātu administratīvo vienkāršošanu un darbinieku efektīvu pārvaldību, ģenerālsekretāram vajadzētu būt lielākai iespējai deleģēt savas pilnvaras attiecībā uz Eiropas Savienības Civildienesta noteikumu (“Civildienesta noteikumi”) un Eiropas Savienības pārējo darbinieku nodarbināšanas kārtības (“pārējo darbinieku nodarbināšanas kārtība”) piemērošanu administrācijas ģenerāldirektoram. Turklāt ģenerālsekretāram būtu jādod atļauja deleģēt visiem ģenerāldirektoriem pilnvaras pieņemt lēmumu par darbinieku iekšēju norīkošanu un pārcelšanu amatā atbilstoši personāla vajadzībām viņu ģenerāldirektorātos.

               (3)

               Padomes Lēmums 2013/811/ES (2) būtu jāatceļ,

         IR PIEŅĒMUSI ŠO LĒMUMU.
   1. pants
   1.   Pilnvaras, kas ar Civildienesta noteikumiem dotas iecēlējinstitūcijai un ar pārējo darbinieku nodarbināšanas kārtību – iestādei, kura pilnvarota noslēgt darba līgumus, attiecībā uz Padomes Ģenerālsekretariātu īsteno:

               a)

               Padome attiecībā uz Padomes ģenerālsekretāru;

               b)

               Padome pēc ģenerālsekretāra ierosinājuma – attiecībā uz Civildienesta noteikumu 1.a, 30., 34., 41., 49., 50. un 51. pantu piemērošanu ģenerāldirektoriem;

               c)

               ģenerālsekretārs – pārējos gadījumos.

         2.   Attiecībā uz Civildienesta noteikumu un pārējo darbinieku nodarbināšanas kārtības piemērošanu ģenerālsekretāram ir tiesības pilnībā vai daļēji deleģēt jebkuras vai visas savas pilnvaras administrācijas ģenerāldirektoram.
   3.   Ģenerālsekretāram ir tiesības visiem ģenerāldirektoriem deleģēt pilnvaras attiecībā uz norīkošanu un pārcelšanu amatā, kas notiek dienesta interesēs viņu attiecīgajos ģenerāldirektorātos saskaņā ar Civildienesta noteikumu 7. panta 1. punkta pirmo daļu.
   2. pants
   Lēmumu 2013/811/ES atceļ.
   3. pants
   Šis lēmums stājas spēkā 2017. gada 1. martā.

      Briselē, 2017. gada 6. februārī

            Padomes vārdā –

            priekšsēdētāja

         F. MOGHERINI

      (1)  Padomes Regula (EEK, Euratom, EOTK) Nr. 259/68 (1968. gada 29. februāris), ar ko nosaka Eiropas Kopienu Civildienesta noteikumus un Pārējo darbinieku nodarbināšanas kārtību, kā arī paredz īpašus Komisijas ierēdņiem uz laiku piemērojamus pasākumus (OV L 56, 4.3.1968., 1. lpp.).

      (2)  Padomes Lēmums 2013/811/ES (2013. gada 17. decembris), ar ko attiecībā uz Padomes Ģenerālsekretariātu nosaka iecēlējinstitūciju un līgumslēdzējinstitūciju, kas ir pilnvarota noslēgt darba līgumus, un atceļ Lēmumu 2011/444/ES (OV L 355, 31.12.2013., 91. lpp.).


title: 2013/159/KĀDP: Politikas un drošības komitejas Lēmums Atalanta/1/2013 ( 2013. gada 22. marts ), ar ko ieceļ ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem ( Atalanta )

text:
               27.3.2013

               LV

               Eiropas Savienības Oficiālais Vēstnesis

               L 87/12

         POLITIKAS UN DROŠĪBAS KOMITEJAS LĒMUMS ATALANTA/1/2013
   (2013. gada 22. marts),
   ar ko ieceļ ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (Atalanta)
   (2013/159/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. pantu,
   ņemot vērā Padomes Vienoto rīcību 2008/851/KĀDP (2008. gada 10. novembris) par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (1) un jo īpaši tās 6. pantu,
   tā kā:

               (1)

               Padome saskaņā ar Vienotās rīcības 2008/851/KĀDP 6. panta 1. punktu ir pilnvarojusi Politikas un drošības komiteju (PDK) pieņemt lēmumus par ES spēku komandiera iecelšanu.

               (2)

               PDK 2012. gada 27. novembrī pieņēma Lēmumu Atalanta/3/2012 (2), ar ko kontradmirāli Ángel GARCÍA DE PAREDES PÉREZ DE SEVILLA ieceļ par ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (Atalanta).

               (3)

               ES operācijas komandieris ir ieteicis par jauno ES spēku komandieri militārajai operācijai Atalanta iecelt flotiles admirāli Jorge NOVO PALMA, kurš nomainītu kontradmirāli Ángel GARCÍA DE PAREDES PÉREZ DE SEVILLA.

               (4)

               ES Militārā komiteja atbalsta minēto ieteikumu.

               (5)

               Saskaņā ar 5. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un ieviešanā,

         IR PIEŅĒMUSI ŠO LĒMUMU.
   1. pants
   Ar šo flotiles admirālis Jorge NOVO PALMA no 2013. gada 6. aprīļa tiek iecelts par ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem.
   2. pants
   Ar šo tiek atcelts Lēmums Atalanta/3/2012.
   3. pants
   Šis lēmums stājas spēkā 2013. gada 6. aprīlī.

      Briselē, 2013. gada 22. martā

            Politikas un drošības komitejas vārdā –

            priekšsēdētājs

         O. SKOOG

      (1)  OV L 301, 12.11.2008., 33. lpp.

      (2)  Politikas un drošības komitejas Lēmums Atalanta/3/2012 (2012. gada 27. novembris), ar ko ieceļ ES spēku komandieri Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas un atturēt no šādiem nodarījumiem (Atalanta) (OV L 332, 4.12.2012., 20. lpp.).


title: Eiropas Parlamenta Lēmums (ES) 2015/1710 (2015. gada 29. aprīlis) par ENIAC kopuzņēmuma 2013. finanšu gada pārskatu apstiprināšanu

text:
               30.9.2015

               LV

               Eiropas Savienības Oficiālais Vēstnesis

               L 255/429

      EIROPAS PARLAMENTA LĒMUMS (ES) 2015/1710
      (2015. gada 29. aprīlis)
      par ENIAC kopuzņēmuma 2013. finanšu gada pārskatu apstiprināšanu
      EIROPAS PARLAMENTS,

                  —

                  ņemot vērā ENIAC kopuzņēmuma 2013. finanšu gada galīgos pārskatus,

                  —

                  ņemot vērā Revīzijas palātas ziņojumu par ENIAC kopuzņēmuma 2013. finanšu gada pārskatiem un Kopuzņēmuma atbildes (1),

                  —

                  ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2015. gada 17. februāra ieteikumu par apstiprinājumu, ko sniedz Kopuzņēmumam par 2013. finanšu gada budžeta izpildi (05306/2015 – C8-0049/2015),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3),

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (4) un jo īpaši tās 209. pantu,

                  —

                  ņemot vērā Padomes 2007. gada 20. decembra Regulu (EK) Nr. 72/2008, ar ko izveido ENIAC kopuzņēmumu (5),

                  —

                  ņemot vērā to Padomes 2014. gada 6. maija Regulu (ES) Nr. 561/2014, ar ko izveido kopuzņēmumu ECSEL (6), un jo īpaši tās 1. panta 2. punktu un 12. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (7),

                  —

                  ņemot vērā Komisijas 2013. gada 30. septembra Deleģēto regulu (ES) Nr. 110/2014 par finanšu paraugregulu publiskā un privātā sektora partnerības struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 209. pantā (8),

                  —

                  ņemot vērā Reglamenta 94. pantu un V pielikumu,

                  —

                  ņemot vērā Budžeta kontroles komitejas ziņojumu (A8-0104/2015),

         1.

            atliek ENIAC kopuzņēmuma 2013. finanšu gada pārskatu apstiprināšanu;

         2.

            uzdod priekšsēdētājam šo lēmumu nosūtīt kopuzņēmuma ECSEL izpilddirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV C 452, 16.12.2014., 26. lpp.

         (2)  OV C 452, 16.12.2014., 27. lpp.

         (3)  OV L 248, 16.9.2002., 1. lpp.

         (4)  OV L 298, 26.10.2012., 1. lpp.

         (5)  OV L 30, 4.2.2008., 21. lpp.

         (6)  OV L 169, 7.6.2014., 152. lpp.

         (7)  OV L 357, 31.12.2002., 72. lpp.

         (8)  OV L 38, 7.2.2014., 2. lpp.


title: Padomes Lēmums (ES) 2016/828 (2016. gada 21. aprīlis) par to, lai Savienības vārdā noslēgtu grozījumu protokolu Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli

text:
               27.5.2016

               LV

               Eiropas Savienības Oficiālais Vēstnesis

               L 140/1

         PADOMES LĒMUMS (ES) 2016/828
   (2016. gada 21. aprīlis)
   par to, lai Savienības vārdā noslēgtu grozījumu protokolu Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 115. pantu saistībā ar 218. panta 6. punkta b) apakšpunktu un 218. panta 8. punkta otro daļu,
   ņemot vērā Eiropas Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Saskaņā ar Padomes Lēmumu (ES) 2015/2469 (2) grozījumu protokols Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli (“grozījumu protokols”), tika parakstīts 2015. gada 8. decembrī, ņemot vērā tā noslēgšanu vēlāk.

               (2)

               Sarunu rezultātā izstrādātais grozījumu protokola teksts pienācīgi atspoguļo Padomes izdotās sarunu norādes, jo tas saskaņo Nolīgumu starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli (3) (“nolīgums”) ar jaunākajām norisēm starptautiskā līmenī attiecībā uz automātisku informācijas apmaiņu, proti, Ekonomiskās sadarbības un attīstības organizācijas (ESAO) izstrādāto finanšu konta informācijas nodokļu jomā automātiskas apmaiņas globālo standartu. Savienība, dalībvalstis un Sanmarīno Republika aktīvi piedalījās ESAO globālā foruma darbā, atbalstot minētā standarta izstrādi un īstenošanu. Nolīguma teksts, kas grozīts ar šo grozījumu protokolu, ir juridiskais pamats Globālā standarta īstenošanai Savienības un Sanmarīno Republikas attiecībās.

               (3)

               Saskaņā ar Eiropas Parlamenta un Padomes Regulas (EK) Nr. 45/2001 (4) 28. panta 2. punktu ir notikusi apspriešanās ar Eiropas Datu aizsardzības uzraudzītāju.

               (4)

               Grozījumu protokols būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts grozījumu protokols Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli. (5)

   2. pants
   1.   Padomes priekšsēdētājs Savienības vārdā sniedz grozījumu protokola 2. panta 1. punktā paredzēto paziņojumu.
   2.   Komisija paziņo Sanmarīno Republikai un dalībvalstīm par paziņojumiem, kas saskaņā ar Nolīguma 1. panta 1. punkta d) apakšpunktu sniegti, pildot grozījumu protokolu.
   3. pants
   Šis lēmums stājas spēkā tā pieņemšanas dienā.

      Luksemburgā, 2016. gada 21. aprīlī

            Padomes vārdā –

            priekšsēdētājs

         G.A. VAN DER STEUR

      (1)  2016. gada 3. marta atzinums (Oficiālajā Vēstnesī vēl nav publicēts).

      (2)  Padomes Lēmums (ES) 2015/2469 (2015. gada 8. decembris) par to, lai Savienības vārdā parakstītu un provizoriski piemērotu grozījumu protokolu Nolīgumam starp Eiropas Kopienu un Sanmarīno Republiku, ar ko nosaka līdzvērtīgus pasākumus tiem, kuri noteikti Padomes Direktīvā 2003/48/EK par procentu ienākumu no uzkrājumiem aplikšanu ar nodokli (OV L 346, 31.12.2015., 1. lpp.).

      (3)  OV L 381, 28.12.2004., 33. lpp.

      (4)  Eiropas Parlamenta un Padomes Regula (EK) Nr. 45/2001 (2000. gada 18. decembris) par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

      (5)  Grozījumu protokola teksts ir publicēts OV L 346, 31.12.2015., 3. lpp. kopā ar lēmumu par tā parakstīšanu un provizorisku piemērošanu.


title: Padomes Lēmums ( 2013. gada 9. jūlijs ), ar ko ieceļ Iekšējā tirgus saskaņošanas biroja (preču zīmes, paraugi un modeļi) apelāciju padomju priekšsēdētāju

text:
               11.7.2013

               LV

               Eiropas Savienības Oficiālais Vēstnesis

               C 199/2

         PADOMES LĒMUMS
   (2013. gada 9. jūlijs),
   ar ko ieceļ Iekšējā tirgus saskaņošanas biroja (preču zīmes, paraugi un modeļi) apelāciju padomju priekšsēdētāju
   2013/C 199/03
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 207/2009 (2009. gada 26. februāris) par Kopienas preču zīmi (1) un jo īpaši tās 136. pantu,
   ņemot vērā Iekšējā tirgus saskaņošanas biroja (preču zīmes, paraugi un modeļi) Administratīvās padomes 2013. gada 31. maijā iesniegtos kandidātu vārdus,
   IR PIEŅĒMUSI ŠO LĒMUMU.
   1. pants
   Ar šo par Iekšējā tirgus saskaņošanas biroja (preču zīmes, paraugi un modeļi) apelācijas padomju priekšsēdētāju uz piecu gadu termiņu ieceļ Théophilos MARGELLOS kungu, kurš dzimis Atēnās 1953. gada 21. novembrī.
   2. pants
   Iekšējā tirgus saskaņošanas biroja (preču zīmes, paraugi un modeļi) Administratīvā padome nosaka 1. pantā minētā piecu gadu termiņa sākuma dienu.
   3. pants
   Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

      Briselē, 2013. gada 9. jūlijā

            Padomes vārdā –

            priekšsēdētājs

         R. ŠADŽIUS

      (1)  OV L 78, 24.3.2009., 1. lpp.


Svarīgs juridisks paziņojums

|

52007BP0125(01)

1. Eiropas Parlamenta 2007. gada 24. aprīļa lēmums par Eiropas Pārtikas nekaitīguma iestādes 2005. finanšu gada budžeta izpildes apstiprināšanu (C6-0399/2006 - 2006/2166(DEC))

Oficiālais Vēstnesis 074 E , 20/03/2008 Lpp. 0256 - 0256

		1.Eiropas Parlamenta 2007. gada 24. aprīļa lēmums par Eiropas Pārtikas nekaitīguma iestādes 2005. finanšu gada budžeta izpildes apstiprināšanu (C6-0399/2006 — 2006/2166(DEC))Eiropas Parlaments,- ņemot vērā Eiropas Pārtikas nekaitīguma iestādes 2005. finanšu gada galīgos pārskatus [1],- ņemot vērā Revīzijas palātas ziņojumu par Eiropas Pārtikas nekaitīguma iestādes 2005. finanšu gada pārskatiem ar Iestādes atbildēm [2],- ņemot vērā Padomes 2007. gada 27. februāra ieteikumu (5711/2007 — C6-0080/2007),- ņemot vērā EK līgumu un it īpaši tā 276. pantu,- ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [3], un it īpaši tās 185. pantu,- ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu [4], un it īpaši tās 44. pantu,- ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [5], un it īpaši tās 94. pantu,- ņemot vērā Reglamenta 71. pantu un V pielikumu,- ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A6-0112/2007),1. sniedz Eiropas Pārtikas nekaitīguma iestādes izpilddirektoram apstiprinājumu par iestādes 2005. finanšu gada budžeta izpildi;2. izklāsta savus konstatējumus turpmāk tekstā iekļautajā rezolūcijā;3. uzdod priekšsēdētājam nosūtīt šo lēmumu un rezolūciju, kas ir tā neatņemama daļa, Eiropas Pārtikas nekaitīguma iestādes izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).[1] OV C 266, 31.10.2006., 22. lpp.[2] OV C 312, 19.12.2006., 42. lpp.[3] OV L 248, 16.9.2002., 1. lpp. Regula grozīta ar Regulu (EK, Euratom) Nr. 1995/2006 (OV L 390, 30.12.2006., 1. lpp.).[4] OV L 31, 1.2.2002., 1. lpp. Regulā jaunākie grozījumi izdarīti ar Regulu (EK) Nr. 575/2006 (OV L 100, 8.4.2006., 3. lpp.).[5] OV L 357, 31.12.2002., 72. lpp.--------------------------------------------------


title: Eiropas Parlamenta Lēmums (ES) 2016/1602 (2016. gada 28. aprīlis) par ENIAC kopuzņēmuma 2014. finanšu gada pārskatu apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/436

         EIROPAS PARLAMENTA LĒMUMS (ES) 2016/1602
   (2016. gada 28. aprīlis)
   par ENIAC kopuzņēmuma 2014. finanšu gada pārskatu apstiprināšanu
   EIROPAS PARLAMENTS,

               —

               ņemot vērā ENIAC kopuzņēmuma 2014. finanšu gada galīgos pārskatus,

               —

               ņemot vērā Revīzijas palātas ziņojumu par ENIAC kopuzņēmuma gada pārskatiem laikposmā no 2014. gada 1. janvāra līdz 26. jūnijam ar Kopuzņēmuma atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Kopuzņēmumam par 2014. finanšu gada budžeta izpildi (05587/2016 – C8-0058/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 209. pantu,

               —

               ņemot vērā Padomes 2007. gada 20. decembra Regula (EK) Nr. 72/2008, ar ko izveido ENIAC kopuzņēmumu (4),

               —

               ņemot vērā Padomes 2014. gada 6. maija Regula (ES) Nr. 561/2014, ar ko izveido kopuzņēmumu ECSEL
                   (5) un jo īpaši tās 1. panta 2. punktu un 12. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (6),

               —

               ņemot vērā Komisijas 2013. gada 30. septembra Deleģēto regulu (ES) Nr. 110/2014 par finanšu paraugregulu publiskā un privātā sektora partnerības struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 209. pantā (7),

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu (A8-0113/2016),

               1.

               atliek ENIAC kopuzņēmuma 2014. finanšu gada pārskatu apstiprināšanu;

               2.

               uzdod priekšsēdētājam šo lēmumu nosūtīt ECSEL kopuzņēmuma izpilddirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 422, 17.12.2015., 25. lpp.

      (2)  OV C 422, 17.12.2015., 26. lpp.

      (3)  OV L 298, 26.10.2012., 1. lpp.

      (4)  OV L 30, 4.2.2008., 21. lpp.

      (5)  OV L 169, 7.6.2014., 152. lpp.

      (6)  OV L 357, 31.12.2002., 72. lpp.

      (7)  OV L 38, 7.2.2014., 2. lpp.


title: 2009/169/EK,Euratom: Dalībvalstu valdību pārstāvju Lēmums ( 2009. gada 25. februāris ), ar ko ieceļ amatā vienu Eiropas Kopienu Pirmās instances tiesas tiesnesi

text:
               28.2.2009

               LV

               Eiropas Savienības Oficiālais Vēstnesis

               L 56/17

      DALĪBVALSTU VALDĪBU PĀRSTĀVJU LĒMUMS

   (2009. gada 25. februāris),
   ar ko ieceļ amatā vienu Eiropas Kopienu Pirmās instances tiesas tiesnesi
   (2009/169/EK, Euratom)
   EIROPAS KOPIENU DALĪBVALSTU VALDĪBU PĀRSTĀVJI,
   ņemot vērā Eiropas Kopienas dibināšanas līgumu un jo īpaši tā 224. pantu,
   ņemot vērā Eiropas Atomenerģijas kopienas dibināšanas līgumu un jo īpaši tā 140. pantu,
   tā kā:
   Saskaņā ar Protokola par Tiesas statūtiem 5. un 7. pantu un saistībā ar tā 47. pantu, un pēc Virpi TIILI kundzes atkāpšanās no amata būtu jāieceļ Eiropas Kopienu Pirmās instances tiesas tiesnesis uz Virpi TIILI kundzes atlikušo pilnvaru laiku līdz 2010. gada 31. augustam,
   IR NOLĒMUSI ŠĀDI.
   1. pants
   Ar šo par Eiropas Kopienu Pirmās instances tiesas tiesnesi laikposmam no 2009. gada 1. septembra līdz 2010. gada 31. augustam amatā ieceļ Heikki KANNINEN kungu.
   2. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 25. februārī

            Priekšsēdētāja

         M. VICENOVÁ


title: Padomes Lēmums 2013/477/KĀDP ( 2013. gada 27. septembris ), ar ko groza Lēmumu 2010/573/KĀDP par ierobežojošiem pasākumiem pret Moldovas Republikas Piedņestras apgabala vadību

text:
               28.9.2013

               LV

               Eiropas Savienības Oficiālais Vēstnesis

               L 257/18

         PADOMES LĒMUMS 2013/477/KĀDP
   (2013. gada 27. septembris),
   ar ko groza Lēmumu 2010/573/KĀDP par ierobežojošiem pasākumiem pret Moldovas Republikas Piedņestras apgabala vadību
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2010. gada 27. septembrī pieņēma Lēmumu 2010/573/KĀDP (1).

               (2)

               Ņemot vērā Lēmuma 2010/573/KĀDP pārskatīšanu, ierobežojošie pasākumi pret Moldovas Republikas Piedņestras apgabala vadību būtu jāpagarina līdz 2014. gada 30. septembrim.

               (3)

               Tāpēc būtu attiecīgi jāgroza Lēmums 2010/573/KĀDP,

         IR PIEŅĒMUSI ŠO LĒMUMU.
   1. pants
   Lēmuma 2010/573/KĀDP 4. panta 2. punktu aizstāj ar šādu:

      “2.   Šo lēmumu piemēro līdz 2014. gada 30. septembrim. To regulāri pārskata. Vajadzības gadījumā lēmumu var atjaunināt vai grozīt, ja Padome uzskata, ka tā mērķi nav sasniegti.”

   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2013. gada 27. septembrī

            Padomes vārdā –

            priekšsēdētājs

         E. GUSTAS

      (1)  Padomes Lēmums 2010/573/KĀDP (2010. gada 27. septembris) par ierobežojošiem pasākumiem pret Moldovas Republikas Piedņestras reģiona vadību (OV L 253, 28.9.2010., 54. lpp.).


title: 2004/919/EK: Padomes Lēmums (2004. gada 22. decembris) par cīņu pret noziegumiem, kas ir saistīti ar transportlīdzekļiem un kam ir pārrobežu sekas

text:
               30.12.2004

               LV

               Eiropas Savienības Oficiālais Vēstnesis

               L 389/28

      PADOMES LĒMUMS

   (2004. gada 22. decembris)
   par cīņu pret noziegumiem, kas ir saistīti ar transportlīdzekļiem un kam ir pārrobežu sekas
   (2004/919/EK)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 30. panta 1. punkta a) apakšpunktu un 34. panta 2. punkta c) apakšpunktu,
   ņemot vērā Nīderlandes Karalistes ierosinājumu,
   ņemot vērā Eiropas Parlamenta atzinumu,
   tā kā:

               (1)

               Eiropas Savienības dalībvalstīs ik gadu nozog aptuveni 1,2 miljonus mehānisko transportlīdzekļu.

               (2)

               Šīs zādzības rada nopietnus zaudējumus, kas sasniedz vismaz 15 miljardus EUR gadā.

               (3)

               Lielu daļu šo transportlīdzekļu, aptuveni 30 līdz 40 %, nozog organizētas noziedzības grupas, kas maina to izskatu un izved uz citām valstīm Eiropas Savienībā vai ārpus tās.

               (4)

               Tas pilsoņiem rada ne tikai materiālus zaudējumus, bet arī nopietni iedragā viņu taisnīguma apziņu un drošības sajūtu. Ar transportlīdzekļiem saistītie noziegumi var būt saistīti ar nopietnu vardarbību.

               (5)

               Tādējādi rodas grūtības sasniegt Līguma 29. pantā minēto mērķi - nodrošināt pilsoņiem augstu aizsardzības līmeni telpā, kur valda brīvība, drošība un tiesiskums.

               (6)

               Padome ir pieņēmusi 1999. gada 27. maija Rezolūciju par starptautiskās noziedzības apkarošanu ar plašāku izmantoto maršrutu pārklājumu (1).

               (7)

               Ar transportlīdzekļiem saistītiem noziegumiem var būt starptautiska saikne arī ar citiem noziedzības veidiem, piemēram, narkotiku, šaujamieroču un cilvēku tirdzniecību.

               (8)

               Ar transportlīdzekļiem saistītu noziegumu apkarošana ir dalībvalstu tiesībaizsardzības iestāžu pārziņā. Tomēr vienota pieeja, kas – kad vien iespējams un vajadzīgs – ietver dalībvalstu un dalībvalstu tiesībaizsardzības iestāžu sadarbību, ir vajadzīga un samērīga, lai pievērstos šo noziegumu pārrobežu aspektiem.

               (9)

               Tiesībaizsardzības iestāžu un transportlīdzekļu reģistrācijas iestāžu sadarbība ir īpaši svarīga, un tāda ir arī informācijas sniegšana attiecīgajām pusēm.

               (10)

               Sadarbība ar Eiropolu ir tikpat svarīga, jo Eiropols var sniegt analīzi un ziņojumus par attiecīgo jautājumu.

               (11)

               Eiropas Policijas akadēmija ar Eiropas Policijas mācību tīkla (EPLN) starpniecību piedāvā dalībvalstu policijas spēkiem bibliotēkas pakalpojumus ar transportlīdzekļiem saistīto noziegumu jautājumos, sniedzot informāciju un zināšanas. Ar tā diskusijas funkcijas starpniecību EPLN nodrošina arī iespēju apmainīties ar zināšanām un pieredzi.

               (12)

               Ar transportlīdzekļiem saistītu noziegumu apkarošana pastiprināsies līdz ar to dalībvalstu skaita palielināšanos, kas pievienojas 2000. gada 29. jūnija Līgumam par Eiropas Transportlīdzekļu un vadītāja apliecību informācijas sistēmu (EUCARIS).

               (13)

               Būs jāveic vairāki īpaši pasākumi, lai efektīvi apkarotu ar transportlīdzekļiem saistītos noziegumus starptautiskajā mērogā,

         IR PIEŅĒMUSI ŠO LĒMUMU.
   1. pants
   Definīcijas
   Šajā lēmumā piemēro šādas definīcijas:

               1)

               “transportlīdzeklis” ir jebkāds mehāniskais transportlīdzeklis, piekabe vai dzīvojamā piekabe, kā definēts noteikumos, kas attiecas uz Šengenas Informācijas sistēmu (SIS);

               2)

               “valstu kompetentās iestādes” ir jebkādas valsts iestādes, ko dalībvalstis izraudzījušās, lai īstenotu šo lēmumu, un tās attiecīgi var būt policijas, muitas, robežsardzes un tiesu iestādes.

         2. pants
   Mērķis
   1.   Šā lēmuma mērķis ir uzlabot sadarbību Eiropas Savienībā, lai novērstu un apkarotu ar transportlīdzekļiem saistītu pārrobežu noziedzību.
   2.   Īpašu uzmanību pievērš transportlīdzekļa zādzību saistībai ar transportlīdzekļu nelegālu tirdzniecību un tādām organizētās noziedzības formām kā narkotiku, ieroču un cilvēku tirdzniecība.
   3. pants
   Valstu kompetento iestāžu sadarbība
   1.   Dalībvalstis veic vajadzīgos pasākumus saskaņā ar saviem tiesību aktiem, lai veicinātu valstu kompetento iestāžu savstarpēju sadarbību cīņā pret pārrobežu noziedzību, kas saistīta ar transportlīdzekļiem, piemēram, noslēdzot sadarbības nolīgumus.
   2.   Īpašu uzmanību veltī sadarbībai attiecībā uz eksporta kontroli, ņemot vērā attiecīgās kompetences sadalījumu dalībvalstīs.
   4. pants
   Kompetento iestāžu un privātā sektora sadarbība
   1.   Dalībvalstis veic vajadzīgos pasākumus, lai saskaņā ar saviem tiesību aktiem nepieciešamības gadījumā regulāri rīkotu valstu kompetento iestāžu savstarpējas apspriedes, un šādās apspriedēs var iesaistīt privātā sektora pārstāvjus (piemēram, pazudušu transportlīdzekļu privāto reģistru turētājus, apdrošinātājus un transportlīdzekļu tirgotājus), lai koordinētu informāciju un savstarpēji saskaņotu pasākumus šajā jomā.
   2.   Dalībvalstis, ievērojot savus tiesību aktus, atvieglo procedūras ātrai to transportlīdzekļu repatriācijai, kurus attiecīgās valsts kompetentās iestādes atbrīvo pēc to aizturēšanas.
   5. pants
   Kontaktpunkti to noziegumu jautājumos, kas saistīti ar transportlīdzekļiem
   1.   Līdz 2005. gada 30. martam dalībvalstis no savām tiesībaizsardzības iestādēm izraugās kontaktpunktu jautājumos, kas attiecas uz cīņu pret pārrobežu noziegumiem, kuri ir saistīti ar transportlīdzekļiem.
   2.   Dalībvalstis pilnvaro kontaktpunktus dalīties pieredzē, zināšanās, kā arī vispārīgā un tehniskā informācijā, kas attiecas uz noziegumiem, kuri ir saistīti ar transportlīdzekļiem, balstoties uz attiecīgajiem spēkā esošiem tiesību aktiem. Informācijas apmaiņa attiecas arī uz metodēm un labāko ar transportlīdzekļiem saistīto noziegumu novēršanas praksi. Šāda apmaiņa neietver personas datu apmaiņu.
   3.   Informāciju par attiecīgo valstu izraudzītajiem kontaktpunktiem, tostarp par turpmākām izmaiņām, dara zināmu Padomes Ģenerālsekretariātam, lai to publicētu Eiropas Savienības Oficiālajā Vēstnesī.
   6. pants
   Paziņojumu sniegšana par zagtiem transportlīdzekļiem un reģistrācijas dokumentiem
   1.   Saņemot ziņojumu par nozagtu transportlīdzekli, dalībvalstu kompetentās iestādes paziņojumu par zagtu transportlīdzekli nekavējoties ievada Šengenas Informācijas sistēmā, saskaņā ar saviem tiesību aktiem, un, ja iespējams, Interpola zagto mehānisko transportlīdzekļu datubāzē.
   2.   Tiklīdz beidz pastāvēt iemesls sniegt paziņojumu par transportlīdzekli, dalībvalsts, kas to sniegusi, nekavējoties atsauc paziņojumu no meklēšanas reģistra saskaņā ar saviem tiesību aktiem.
   3.   Saņemot ziņojumu par nozagtiem reģistrācijas dokumentiem, dalībvalstu kompetentās iestādes nekavējoties ievada paziņojumu par to Šengenas Informācijas sistēmā saskaņā ar saviem tiesību aktiem.
   7. pants
   Reģistrācija
   1.   Katra dalībvalsts nodrošina, ka tās kompetentās iestādes veic visus vajadzīgos pasākumus, lai novērstu transportlīdzekļu reģistrācijas dokumentu ļaunprātīgu izmantošanu un to zādzības.
   2.   Attiecīgu valstu tiesībaizsardzības iestādes informē transportlīdzekļu reģistrācijas iestādes par to, vai ir zināms, ka transportlīdzeklis, kas ir reģistrēšanas procesā, ir zagts. Piekļuve datubāzēm šajā sakarā notiek, pienācīgi ievērojot Kopienas tiesību aktus.
   8. pants
   Transportlīdzekļu reģistrācijas dokumentu ļaunprātīgas izmantošanas novēršana
   1.   Lai novērstu transportlīdzekļu reģistrācijas dokumentu ļaunprātīgu izmantošanu, katra dalībvalsts saskaņā ar saviem tiesību aktiem nodrošina, ka kompetentās iestādes veic vajadzīgos pasākumus, lai atjaunotu transportlīdzekļa īpašnieka vai transportlīdzekļa turētāja reģistrācijas dokumentus, ja transportlīdzeklis ir stipri bojāts negadījumā (neatgūstami gājis bojā).
   2.   Reģistrācijas dokumentu saskaņā ar valsts tiesību aktiem atjauno arī tad, ja tiesībaizsardzības iestādei pārbaudes laikā rodas aizdomas, ka ir izdarīts pārkāpums attiecībā uz transportlīdzekļa identifikācijas marķējumiem, piemēram, transportlīdzekļa identifikācijas numuru.
   3.   Reģistrācijas dokumentus atdod tikai pēc transportlīdzekļa identitātes pārbaudes un apliecināšanas saskaņā ar attiecīgās valsts tiesību aktiem.
   9. pants
   Eiropols
   Katra dalībvalsts nodrošina to, ka tās tiesībaizsardzības iestādes vajadzības gadījumā informē Eiropolu par to noziegumu izdarītājiem, kas saistīti ar transportlīdzekļiem, ievērojot Eiropola pilnvaras un pienākumus.
   10. pants
   Zināšanu un apmācības veicināšana
   Dalībvalstis veic visus vajadzīgos pasākumus, lai nodrošinātu, ka valsts mācību iestādes, kas ir atbildīgas par attiecīgo tiesībaizsardzības iestāžu apmācību, vajadzības gadījumā sadarbojoties ar Eiropas Policijas akadēmiju, savā mācību programmā iekļauj speciālistu apmācību ar transportlīdzekļiem saistītu noziegumu novēršanā un atklāšanā. Šāda apmācība var ietvert Eiropola ieguldījumu saskaņā ar tā kompetences jomu.
   11. pants
   Kontaktpunktu sanāksmes un gada ziņojums Padomei
   Kontaktpunkti to noziegumu jautājumos, kas saistīti ar transportlīdzekļiem, rīko sanāksmes vismaz reizi gadā tās dalībvalsts aizgādībā, kura ir Padomes prezidentvalsts. Eiropolu aicina piedalīties šādās sanāksmēs. Prezidentvalsts ziņo Padomei par panākumiem, kas gūti attiecīgajā praktiskajā tiesībaizsardzības iestāžu sadarbībā.
   12. pants
   Novērtēšana
   Padome novērtē šā lēmuma īstenošanu līdz 2007. gada 30. decembrim.
   13. pants
   Stāšanās spēkā
   Šis lēmums stājas spēkā tā publicēšanas dienā Eiropas Savienības Oficiālajā Vēstnesī.
   Dalībvalstīm, kurās Šengenas acquis noteikumi attiecībā uz Šengenas Informācijas sistēmu vēl nav stājušies spēkā, šā lēmuma uzliktās saistības attiecībā uz Šengenas Informācijas sistēmu stājas spēkā dienā, no kuras šos noteikumus sāks piemērot, kā noteikts Padomes lēmumā, ko pieņem šai sakarā saskaņā ar piemērojamajām procedūrām.

      Briselē, 2004. gada 22. decembrī

            Padomes vārdā —

            priekšsēdētājs

         C. VEERMAN

      (1)  OV C 162, 9.6.1999., 1. lpp.